### NN 75/2025 (2.5.2025.), Odluka o objavi cjenika i isticanju dodatne cijene kao mjera izravne kontrole cijena u trgovini na malo

Vlada Republike Hrvatske

979

Na temelju članka 8. stavka 1., a u vezi s člankom 6. podstavcima 4. i 7. Zakona o iznimnim mjerama kontrole cijena (»Narodne novine«, broj 40/25.), Vlada Republike Hrvatske je na sjednici održanoj 2. svibnja 2025. donijela

ODLUKU

O OBJAVI CJENIKA I ISTICANJU DODATNE CIJENE KAO MJERA IZRAVNE KONTROLE CIJENA U TRGOVINI NA MALO

I.

Ovom Odlukom određuje se obvezna objava važećih cjenika na mrežnim stranicama trgovca i obvezno isticanje dodatne cijene kao mjera izravne kontrole cijena u trgovini na malo, radi praćenja učinaka promjena pojedinih cijena, kako bi potrošači mogli donositi informirane odluke, u svrhu zaštite njihovih ekonomskih prava te u cilju otklanjanja štetnih posljedica na tržištu u pogledu opskrbe potrošača određenim proizvodima u trgovini na malo na području Republike Hrvatske.

II.

Objava važećih cjenika na mrežnim stranicama trgovca odnosi se na trgovce iz kategorija supermarket, hipermarket, diskontna prodavaonica te Cash&Carry, sukladno odredbama članka 12. Zakona o iznimnim mjerama kontrole cijena (»Narodne novine«, broj 40/25.).

III.

Trgovac na svojim mrežnim stranicama objavljuje cjenike u digitalnom obliku, pogodne za automatsku obradu, u obliku datoteka koje sadrže podatke o maloprodajnim cijenama u .xml ili .csv formatu.

Cjenici sadrže maloprodajne cijene isključivo iz kategorije proizvoda: hrana, piće, kozmetika, sredstva za čišćenje, toaletne potrepštine i proizvodi za kućanstvo.

Maloprodajna cijena odnosi se na konačnu cijenu proizvoda u maloprodaji, uključivo i posebne oblike prodaje, sukladno propisima kojima je uređena zaštita potrošača.

Trgovac ažurira cjenike jednom dnevno, najkasnije do 8:00 sati ujutro za tekući radni dan.

Trgovac pohranjuje i čuva objavljene cjenike na mrežnim stranicama te osigurava dostupnost istih 30 dana od dana objave.

Trgovac javno objavljuje cjenike koji sadrže pripadajuće podatke o proizvodima:

– naziv proizvoda

– šifru proizvoda

– marku proizvoda

– neto količinu (masa, obujam, komadi i sl.)

– jedinicu mjere

– maloprodajnu cijenu

– cijenu za jedinicu mjere u smislu propisa kojima je uređena zaštita potrošača

– barkod

– kategorije proizvoda (hrana, piće, kozmetika, sredstva za čišćenje, toaletne potrepštine, proizvodi za kućanstvo).

IV.

Trgovac iz točke II. ove Odluke na mrežnim stranicama objavljuje cjenike s maloprodajnim cijenama proizvoda iz točke III. stavaka 2. i 3. ove Odluke koje prodaje u svojim prodajnim objektima.

Mrežna stranica trgovca sadrži dostupne datoteke prodajnih objekata koje sadrže podatke o proizvodima i pripadajuće maloprodajne cijene uključujući cijene posebnih oblika prodaje: akcijska prodaja, rasprodaja i sezonsko sniženje, u smislu propisa kojima je uređena zaštita potrošača.

Nazivi datoteka uključuju oblik prodajnog objekta, adresu prodajnog objekta, oznaku prodajnog objekta, broj pohrane te vremensku oznaku koja uključuje datum i vrijeme slanja datoteke.

Datoteka lanca prodajnih objekata trgovca ima jedinstvenu strukturu za sve prodajne objekte.

V.

Trgovac obvezno omogućava uporabu softverskih alata i automatiziranih programa za prikupljanje podataka o cijenama proizvoda putem tehničkih rješenja koja omogućuju dohvaćanje podataka o maloprodajnim cijenama u realnom vremenu.

VI.

Trgovac na prodajnom mjestu u prodajnom objektu jasno, vidljivo i čitljivo uz maloprodajnu cijenu iz kategorije proizvoda: hrana, piće, kozmetika, sredstva za čišćenje, toaletne potrepštine i proizvodi za kućanstvo, ističe i dodatnu maloprodajnu cijenu, koja ne uključuje posebne oblike prodaje, a koju je za taj proizvod primijenio na dan 2. svibnja 2025.

Pri oglašavanju trgovac obvezno ističe dodatnu cijenu kada istu oglašava na letcima, plakatima, digitalnim oblicima oglašavanja u prodajnom objektu, na otvorenom, uključivo na mrežnim stranicama sukladno odredbi stavka 1. ove točke.

Odredbe ove točke odnose se na sve trgovce koji obavljaju registriranu djelatnost trgovine na malo na području Republike Hrvatske.

VII.

Ova Odluka objavit će se u »Narodnim novinama«, a stupa na snagu 15. svibnja 2025.

Klasa: 022-03/25-04/192

Urbroj: 50301-05/16-25-4

Zagreb, 2. svibnja 2025.

Predsjednik
 mr. sc. Andrej Plenković, v. r.